นักเศรษฐศาสตร์คาดส่งออกปี59ติดลบ2-3%
นักเศรษฐศาสตร์ระบุส่งออกปีหน้ามีแนวโน้มติดลบประมาณ 2-3% เหตุเศรษฐกิจโลกยังชะลอ แถมส่งออกไทยโตได้ดีเฉพาะในประเทศเพื่อนบ้าน
10 พ.ย. 2558

นักเศรษฐศาสตร์ระบุส่งออกปีหน้ามีแนวโน้มติดลบประมาณ 2-3% เหตุเศรษฐกิจโลกยังชะลอ แถมส่งออกไทยโตได้ดีเฉพาะในประเทศเพื่อนบ้าน
เมื่อวันที่ 10 พ.ย. นายพรายพล คุ้มทรัพย์ นักวิชาการอิสระด้านเศรษฐศาสตร์ กล่าวในงานสัมมนาของธนาคารกสิกรไทยในหัวข้อ "แนวโน้มเศรษฐกิจปี2559 ปีวอก จะเฮงหรือไม่" ว่า การส่งออกของไทยปีหน้าถึงจะปรับดีขึ้นแต่ยังไม่โตเป็นบวก คาดว่าจะยังขยายตัวติดลบที่ระดับ 2-3% จากปีนี้ที่ติดลบ 5% ซึ่งถือเป็นการติดลบต่อเนื่องเป็นปีที่ 4 และภาคส่งออกยังมีปัญหาโครงสร้างการผลิตสินค้าที่ไม่สอดคล้องกับความต้องการของตลาดโลก ขณะที่เศรษฐกิจโลกก็ยังฟื้นตัวไม่มากที่ดีขึ้นชัดเจนก็มีแต่สหรัฐฯ บวกกับไทยส่งออกได้ดีเฉพาะในแถบประเทศเพื่อนบ้าน อย่าง กัมพูชา ลาว เมียนมา และเวียดนาม(CLMV) ทำให้การส่งออกหนุนการขยายตัวทางเศรษฐกิจ (จีดีพี) ปีหน้าได้ไม่มากนัก
"ดังนั้น เศรษฐกิจไทยอาจต้องใช้เวลาปรับตัวอีกอย่างน้อย 5 ปีที่ก่อนจะกลับสู่ภาวะการเติบโตเต็มศักยภาพที่ 4-5% โดยปีหน้าถึงเศรษฐกิจจะดีขึ้น แต่คงโตได้ที่ระดับ 3-3.5% อย่างไรก็ดีรัฐบาลไม่จำเป็นที่จะต้องออกมาตรการกระตุ้นเศรษฐกิจเพิ่มเติมแล้ว"นายพรายพลกล่าว